

Prof. PhDr. Iveta Kovalčíková, PhD., Výskumné centrum kognitívnej edukácie, Pedagogická fakulta, Prešovská univerzita, Ul. 17. novembra 15, Prešov, Iveta.kovalcikova@unipo.sk

*Posúdenie materiálov k žiadosti o vymenúvacie konanie doc. PaedDr. Kataríny Vančíkovej, PhD.*

Informácie uvedené v stanovisku sú výsledkom týchto postupov:

1. analýza predložených zoznamov publikačných výstupov i ohlasov na ne, profesijného životopisu, vedecko-pedagogickej charakteristiky, scientometrických kritérií UMB na vymenúvacie konanie profesora;
2. detailnejšie štúdium predložených súborov prác na získanie hodnosti profesorky;
3. zámerné vyhľadávanie v dostupných internetových referenčných zdrojoch ďalších podporných informácií s cieľom doplnenia registrovaných scientometrických údajov o ďalšie informácie skôr kvalitatívnej povahy.

V histórii expertízy doc. Vančíkovej, aj v súbore 5 najvýznamnejších prác možno identifikovať niekoľko tematických oblastí, ktoré hierarchicky zoraďujem od najvšeobecnejších ku viac špecifickým, resp. od najstarších v diachrónnom pláne.

1. *Škola a spoločnosť*. U uchádzačky je zreteľný príklon k sociologickej, resp. sociologicko-výchovnej interpretácii determinácie edukačných javov, ktoré sú predmetom jej teoretických analýz i bádateľských preferencií. Táto línia je konštantná a konzistentne prítomná v akademickom zrení i kariérnom raste doc. Vančíkovej. Najvýraznejšie je línia reprezentovaná rovnomennou publikáciou vydanou v roku 2011 i ďalšou publikáciou vydanou v tom istom roku pod názvom Výchova a spoločnosť. Na tieto publikácie autorka eviduje 36 citácií. Počet ohlasov odkazuje, že tieto produkty odbornej i vedeckej činnosti sa stali rešpektovanými publikáciami v predmetnej oblasti v slovenskom prostredí. Publikácia Škola a spoločnosť je vysokoškolskou učebnicou. To, že svojou odbornou tematikou zasahuje širší kontext, než len diskurz predškolskej a elementárnej pedagogiky pokladám za pozitívum. Na túto problematiku nadväzujú ďalšie analytické a prieskumné štúdie v tejto oblasti skúmajúce napr. vplyv výchovy na identitu mládeže, aspekty spravodlivej školy, individualizmus človeka apod.

1. *Multikultúrna výchova*. Táto oblasť expertízy doc. Vančíkovej vychádza z naznačej sociologizujúcej línie interpretácie edukačných javov, vymedzenej v predchádzajúcom bode a ďalej ju rozvíja. Tu vnímame ako najreprezentatívnejšiu publikáciu z roku 2013 *Multikultúrna výchova a jej miesto v súčasnej škole*. V publikácii sú vymedzené skôr filozofické než prakticko-aplikačné súvislosti multikultúrnej výchovy v prepojení na školu. Avšak, v ďalších výstupoch v rámci  tejto línie uchádzačka skúma napr. aj oblasti prípravy učiteľov pre realizáciu multikultúrnej výchovy alebo sociálnu identitu žiaka v multikultúrnych triedach.
2. *Inklúzia a inkluzívne vzdelávanie*. Táto oblasť je výsledkom postupnej detailnejšej špecifikácie vedeckej a metodickej práce autorky, ináč povedané doc. Vančíková od všeobecných sociologických aspektov edukácie, cez multikultúrnu výchovu uchopuje koncept inklúzie. Inkluzívnemu vzdelávaniu sa uchádzačka venuje v ostatných rokoch. Vo výstupoch možno odsledovať, že jej aktivita v tejto oblasti má vedecký avšak aj „metodicky orientovaný“ záber; napr. vyjadruje sa k fungovaniu a edukačnej efektívnosti inkluzívnych tímov v školách. Dva kľúčové zahraničné vedecké výstupy publikované v roku 2021 majú aj metodologickú hodnotu – aspekty inkluzívnej školy sú skúmané prostredníctvom Q-metodológie.

Vedecká činnosť autorky je dokumentovaná predloženým zoznamom výskumných projektov s participáciou autorky. Uchádzačka bola preukázateľne zodpovednou riešiteľkou 3 domácich projektov výskumu a vývoja. Všetky projekty korešpondujú s jej výskumnou orientáciou analyzovanou vyššie. V pozícii spoluriešiteľky uvádza účasť na 9 projektoch VEGA, KEGA, APVV, čo svedčí o snahe a kompetenciách autorky prispieť k odbornému diskurzu v predmetnej oblasti.

Významná je účasť uchádzačky v medzinárodných edukačných projektoch; oceňujem jej vplyv na rozvoj pedagogickej praxe v príprave učiteľov, vplyv na zavádzanie inovatívnych prvkov do vysokoškolskej prípravy učiteľov, na skvalitnenie výučbovej praxe v regionálnom školstve.

Autorka je na Slovensku známou expertkou pre tvorbu inkluzívnej kultúry a praxe slovenských škôl.

Autorka značne prevyšuje požadovaný počet citácií. Registrovaných je 26 zahraničných citácií registrovaných v WoS. Podrobnejšia analýza týchto citácií ukazuje, že väčšina týchto citácii (cca 20) je viazaných na výstupy slovenských alebo českých autorov v publikáciách vydaných v zahraničných periodikách. Kvantitatívne požiadavky na ohlasy boli však splnené.

Podľa materiálov nie je možné posúdiť kvalitatívne parametre prednáškových a študijných pobytov, absentujú informácie o dĺžke pobytov, dĺžke terénnych štúdií, pozvaných prednáškach.

Otázka:

1. V istých názorových prúdoch v odbornej literatúre sa objavujú názory, že myšlienka inklúzie je prekonaná, neprináša očakávané výsledky, aký je Váš názor v rámci tohto diskurzu?
2. V odbornej verejnosti a reálnej praxi škôl možno registrovať postoje a názory, že multikultúrna výchova, tak, ako je u nás realizovaná je formálna, teoretická, neúčinná a tým aj zbytočná. Máte podobné skúsenosti? Do akej miery by mali byť obsah a postupy multikultúrnej výchovy geograficky resp. národne determinované?

Na základe vyššie uvedeného možno zhrnúť: Autorka spĺňa scientometrické kritériá kladené na vymenúvanie profesorov na UMB. Vedecká dráha autorky je konzistentná a kontinuálna v zmysle objektu vedeckého záujmu, v zmysle prepájania vedeckej, praktickej a diseminačnej línie výstupov svoje akademickej činnosti. Výsledky základného a aplikovaného výskumu uchádzačky sa premietajú do edukačnej činnosti vo vysokoškolskom prostredí aj do koncepčnej práce na úrovni základného školstva. Autorka od roku 2021 spolupracuje so Štátnym pedagogickým ústavom a podieľa sa na tvorbe národných dokumentov pre oblasť inkluzívneho vzdelávania. Reputácia autorky v akademickom prostredí je vysoká – vyznačuje sa vysokou mierou zodpovednosti, tímovej spolupráce a akademickej reflexivity. Evidentný je vplyv uchádzačky na vedecký a pedagogický život pracoviska.

Záver:

Na základe vyššie uvedeného možno konštatovať, že prínos uchádzačky k rozvoju vedného odboru Pedagogika zodpovedá požiadavkám kladeným na profesora, rovnako spĺňa scientometrické kritériá, ktoré sú vymedzené pre vymenúvanie profesorov na UMB v Banskej Bystrici. Odporúčam udelenie vedecko-pedagogického titulu profesor v odbore, o ktorý sa inaugurantka uchádza.

Iveta Kovalčíková

V Prešove 8.3.2022